Lukas 13: 10 – 18.
Vry ná 18 jaar.
Jesus en sy volgelinge sien mense raak wat swaarkry en verswak word deur dinge wat hulle “vasbind”. Hulle raak dadelik (op enige dag) by hulle betrokke om hulle “los” of vry te maak.
In verlede week se lessie was 12 jaar ŉ belangrike tydperk. Lukas vertel hier van ŉ ander vrou wat 18 jaar lank ŉ probleem gehad het.
In hierdie Skrifgedeelte is daar ŉ woordspeling tussen die Griekse stamwoord vir “bind” en vir “losmaak” (δέω en λύω). Ons kan dit (geforseerd) soos volg vertaal:
Vers 12: Mevrou, jy is losgemaak van jou gebrek.
Vers 14: Daar is ses dae in ŉ week waarop jy vasgebind is om te werk (jy móét werk).
Vers 15: Maak julle elkeen nie sy bees of donkie van die krip los nie?
Vers 16: En hier is ŉ vrou… wat werklik al 18 jaar deur die Satan vasgemaak (gebind) is. Is sy dan nie vasgemaak (“bound”) om losgemaak te word van hierdie vasmaak (“binding”; band) nie?
Hierdie woordspeling laat ŉ mens saam met die vroeë kerk, vir wie Lukas geskryf het, nadink oor die vryheid of gebondenheid (los of vas wees) van Christene. Christenwees beteken: Jy is vasgemaak om losgemaak te wees (jy is bestem; jy moet los wees). Wanneer jy aan Jesus vas is, is jy los (vrygemaak; Gal 5:13-14).
Die Fariseërs het gehou van vasmaak. As agtergrond vir hierdie verhaal moet ons iets verstaan van die terme “bind” en “losmaak” of verlos (δέω en λύω) soos die Fariseërs dit verstaan het.
Jesus het ook aan sy dissipels (Petrus) die werk gegee om los te maak en vas te maak. Ons lees in Matteus 16:19: “… en wat jy op die aarde toesluit (vasmaak/bind) sal in die hemel vas wees/toegesluit bly, en wat jy op die aarde losmaak/oopsluit, sal in die hemel los bly/oopgesluit bly.”
Jesus maak ŉ vrou vry en sy begin God dadelik prys.
Jesus wys sy teenstanders tereg en maak die mense bly.
1. Nadenke: Is ek vas of is ek los? Aan wie?
2. Aanmoediging: Volgelinge van Jesus word gestuur om mense vry te maak van die ou dinge wat hulle ongelukkig maak deur hulle aan God te verbind.
Dink nou oor jouself. Is daar iets of iemand waaraan jy so vas is dat jy nie aan God vas is nie?
Dink nou ook aan die hoof van die sinagoge. Vir hom was die reëls baie belangrik. Vir Jesus is mense die heel belangrikste. Wanneer ons swaarkry, sien Hy ons raak.
God maak ons aan Hom vas sodat ons regtig gelukkig kan wees en sodat Hy ons tussen ander mense kan gebruik. Partykeer dink ons die hele lewe is net ŉ klomp moets en moenies. Later voel ons so vasgebind dat ons niks kan doen wat lekker is nie. Soms dink ons dit is God wat ons so vasbind.
Hierdie verhaal wys vir ons iets anders: Jesus maak ons los en vry en gelukkig. Die een wat ons ongelukkig maak, is die Bose, Satan. Hy wil ons van die Here af wegtrek. En weet jy wat? Ons dink baiekeer slegte dinge kan ons gelukkig maak. Dis eers wanneer ons regtig vir Jesus leer ken dat ons ontdek hoe Hy ons gelukkig maak en vry maak van die dinge wat ons “laat kromtrek” en na die verkeerde dinge laat kyk.
Gesels by die huis saam oor siektes wat ŉ mens kan laat krom trek, soos hierdie vrou kromgetrek was. Aan watter siektes kon julle
Soms is reëls nie vol liefde nie. Wat moet ons dan doen?
Ken julle iemand wat al baie lank siek is? Hoe kan julle die Goeie Nuus van Jesus vir hulle gaan uitleef? Beplan saam om dit te doen.
Moet nie terug kyk nie Filippense 3:13 – 14
Ek vergeet al die dinge wat verby is, en ek dink net aan die dinge wat nog sal gebeur. Ek is soos iemand wat resies hardloop om ŉ prys te wen. Die prys is om in die hemel te kom, want God het my gekies en ek behoort aan Christus. (die Bybel vir almal)
Ek vergeet dit wat agter my lê, en strek my uit na wat voorlê. Ek jaag wenpaal toe, na die hemelse prys wat God deur Christus Jesus aan my gee. (Nuwe lewende vertaling)
Ek maak my los van wat agter is en strek my uit na wat voor is. Ek span my in om by die wenstreep te kom, sodat ek die hemelse prys kan behaal waartoe God my geroep het in Christus Jesus. (1983 vertaling)
Daarom steur ek my nie aan my verlede en al die dinge wat toe skeefgeloop het nie. Soos ŉ atleet wat sy oë net op die wenpaal hou, so span ek alles in my in: ek wíl die prys aan die einde kry. God self sal die prys uitdeel en my dan na Hom toe roep omdat ek aan Jesus behoort. (Die boodskap)
Dink aan die slag toe jy in ŉ resies gehardloop het. Toe jy gehardloop het, wou jy hê dat jou bene jou so vinnig as moontlik moes dra. Wat moet mens doen om ŉ resies te wen? Wat moet mens nie doen nie as jy ŉ resies wil wen? Een ding wat jy nooit moet doen nie, is om om te kyk. Jy wonder dalk hoe vêr die ander agter jou is, maar as jy omkyk hardloop jy stadiger. Jy moet gefokus bly op die wenpaal! Hierdie week gaan Paulus ons vertel hoe om die resies van die lewe te wen.
Paulus was ŉ sendeling wat na baie verskillende plekke gereis het om mense van Jesus te vertel. In vandag se versies vertel Paulus die nuwe Christene dat hulle nie hoef te bekommer oor die dinge war hulle vroeër verkeerd gedoen het nie. Hulle moet net vorentoe kyk na Jesus dan sal die hemelse prys vir hulle wag.
Hou net aan.
Is daar iets wat met jou gebeur het waaraan jy baie dink? Sit dit agter jou sodat jy kan fokus op vandag en môre. Probeer weer en onthou die prys in Jesus en hardloop!
Jesus, help my om nie op die verlede te fokus nie, maar laat ek vandag en môre aan Jesus dink en Jesus in my hart dra. Amen.
Wat keer my.